Diari Oficial de la Generalitat Valenciana


Sumari del DOGV 5782, del 11-06-2008 (2008/6893)

ORDRE de 26 de maig de 2008, de la Conselleria de Governació, per la qual es crea el Registre dels Servicis de Voluntariat de Protecció Civil de la Comunitat Valenciana.
-------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2008/05/26/(2)/dof/vci/html**

### Dades del document

Número de DOGV
:   5782

Data del DOGV
:   11-06-2008

Secció del DOGV
:   I. DISPOSICIONS GENERALS

Número del document
:   2008/6893


Data del document
:   26-05-2008

Organisme emissor
:   Conselleria de Governació

Tipus de document
:   Ordre

Descriptors 

:   * voluntariat social
    * protecció civil
    * legislació
    * registre de documents

ORDRE de 26 de maig de 2008, de la Conselleria de Governació, per la qual es crea el Registre dels Servicis de Voluntariat de Protecció Civil de la Comunitat Valenciana. [2008/6893]
Exposició de motius
La participació dels ciutadans en tasques de protecció civil a través d'agrupacions locals de Voluntaris de Protecció Civil i d'associacions o entitats col·laboradores en aquesta matèria és un fet inqüestionable a la Comunitat Valenciana, que posa de manifest el caràcter altruista i solidari dels seus habitants.
A fi de disposar d'una informació actualitzada sobre aquests col·lectius de voluntaris que possibilite a la Generalitat exercir la coordinació dels dispositius preventius de caràcter autonòmic en grans esdeveniments així com l'actuació coordinada dels voluntaris en grans emergències, el Reglament Autonòmic dels Servicis de Voluntariat de Protecció Civil i Estatut del Voluntariat de Protecció Civil aprovat mitjançant el Decret 7/2007, de 19 de gener, del Consell, va establir en l'article 6é, que la conselleria competent en matèria de Protecció Civil crearia un Registre dels Servicis de Voluntariat de Protecció Civil.
Per tot això, i sent competència de la conselleria de Governació la matèria objecte de regulació en la present ordre, de conformitat amb el que disposa el Decret 100/2007, de 13 de juliol, pel qual se n'aprova el Reglament Orgànic i Funcional, s'aprova la present
ORDRE
Article 1. Creació del Registre
1. Es crea el Registre dels Servicis de Voluntariat de Protecció Civil de la Comunitat Valenciana adscrit a la conselleria competent en matèria de protecció civil.
2. El Registre dels Servicis de Voluntariat de Protecció Civil de la Comunitat Valenciana té caràcter públic i és una eina per a la coordinació dels col·lectius que constitueixen els Servicis del Voluntariat de Protecció Civil.
Article 2. Objecte
El Registre dels Servicis de Voluntariat de Protecció Civil de la Comunitat Valenciana té com a objecte la inscripció de tots els col·lectius que formen part dels Servicis del Voluntariat de Protecció Civil que s'indiquen en el Reglament Autonòmic dels Servicis del Voluntariat de Protecció Civil i Estatut del Voluntariat de Protecció Civil.
La finalitat d'aquest Registre és disposar d'una informació actualitzada dels Servicis de Voluntariat de Protecció Civil, per tal que la Generalitat puga optimar la coordinació dels dispositius preventius en grans esdeveniments i coordinar la intervenció dels voluntaris en grans emergències.
Article 3. Àmbit
El Registre dels Servicis de Voluntariat de Protecció Civil de la Comunitat Valenciana serà únic i comprendrà l'àmbit de les tres províncies que integren la Comunitat Valenciana.
Article 4. Composició
Formaran part del Registre dels Servicis de Voluntariat de Protecció Civil de la Comunitat Valenciana les agrupacions locals de voluntaris de Protecció Civil i les associacions o entitats col·laboradores en tasques de Protecció Civil de la Comunitat Valenciana previstes en el Reglament Autonòmic dels Servicis del Voluntariat de Protecció Civil i Estatut del Voluntariat de Protecció Civil.
Article 5. Contingut
El contingut de l'assentament d'inscripció en el Registre dels Servicis de Voluntariat de Protecció Civil de la Comunitat Valenciana serà el següent:
A) SECCIÓ AGRUPACIONS LOCALS DE VOLUNTARIS DE PROTECCIÓ CIVIL
1. Nom del municipi a què pertanga l'Agrupació.
2. Data de l'acord de Ple de l'Ajuntament on se'n va aprovar la constitució.
3. Data de l'acord del Ple de l'Ajuntament on es va aprovar el Reglament de l'Agrupació Local.
4. Dades identificatives (càrrec, nom i telèfon de contacte) dels responsables municipals de l'Agrupació Local.
5. Dades identificatives (càrrec, nom i telèfon de contacte), en cas d'existir, del coordinador municipal de l'Agrupació Local.
6. Dades identificatives (nom i telèfon de contacte) del cap de l'Agrupació i, si és el cas, del subcap de l'Agrupació.
7. Nombre i relació nominal dels voluntaris inscrits en l'Agrupació Local. Aquesta relació constarà de les dades següents:
Nom i cognoms
DNI o NIE
Data de naixement
Data d'inscripció en l'Agrupació Local
8. En cas de disposar de Conveni de Col·laboració amb la conselleria competent en matèria de protecció civil segons el que disposa l'article 42 del Reglament Autonòmic dels Servicis del Voluntariat de protecció Civil i Estatut del Voluntariat de Protecció Civil, s'e nincorporarà en l'assentament del Registre la data de signatura.
9. Relació dels cursos de formació que s'han impartit en l'Agrupació Local de Voluntaris de Protecció civil en què es faça constar els aspectes següents:
Denominació del curs
Data de realització
Nombre de voluntaris que l'han realitzat
Nombre d'hores
Si el curs està homologat per algun organisme o departament competent en matèria de formació, es facilitarà el nom de l'entitat que l'ha homologat.
10. En cas de disposar de seu, es facilitaran sobre aquestes les dades següents:
Adreça postal:
Telèfon i Fax:
Freqüència ràdio:
CEL (correu electrònic):
11. Recursos de l'Agrupació Local.
Dades sobre els vehicles i les seues característiques:
Dades sobre les embarcacions i les seues característiques:
Altres recursos rellevants de què dispose l'Agrupació Local:
B) SECCIÓ ASSOCIACIÓ O ENTITAT COL·LABORADORA EN MATÈRIA DE PROTECCIÓ CIVIL
1. Nom de l'Associació o entitat col·laboradora
2. Dades del Registre de l'Associació:
Data de creació
Data i número d'Inscripció en el Registre d'associacions
Objectiu o fi de l'Associació:
3. Dades identificatives (càrrec, nom, telèfon de contacte i adreça) del president de l'Associació o entitat col·laboradora.
4. Nombre dels voluntaris inscrits en l'Associació o entitat col·laboradora que participen en tasques de protecció civil.
5. Data de la signatura del Conveni de Col·laboració amb la conselleria competent en matèria de protecció civil o amb l'Ajuntament on despleguen la seua activitat.
6. Relació dels cursos de formació relacionats amb les tasques de protecció civil que s'han impartit en l'Associació o entitat col·laboradora, en què es facen constar els aspectes següents:
Denominació del curs
Data de realització
Nombre de voluntaris que l'han realitzat
Nombre d'hores
Si el curs està homologat per algun organisme o departament competent en matèria de formació, es facilitarà el nom de l'entitat que l'ha homologat.
7. En cas de disposar de seu, es facilitaran sobre aquestes les dades següents:
Adreça postal:
Telèfon i fax:
Freqüència ràdio:
CEL (correu electrònic):
8. Recursos de l'Associació o entitat col·laboradora:
a) Dades sobre els vehicles i les seues característiques:
Dades sobre les embarcacions i les seues característiques:
Altres recursos rellevants de què dispose l'Associació o entitat Col·laboradora.
Article 6. Òrgan responsable del Registre
L'encarregat i responsable del Registre dels Servicis de Voluntariat de Protecció Civil de la Comunitat Valenciana serà el titular de l'òrgan directiu competent en matèria de protecció civil.
La tramitació de les sol·licituds d'inscripció es durà a terme per personal funcionarial, dependent del referit òrgan directiu.
Article 7. Procediment d'inscripció
1. La inscripció en el Registre es realitzarà a sol·licitud del responsable competent en l'entitat municipal o del president de l'Associació o entitat col·laboradora. En l'annex a la present ordre, s'hi acompanya un model de sol·licitud d'inscripció.
2. Les sol·licituds d'inscripció en el Registre hauran d'aportar la següent documentació:
A) SECCIÓ AGRUPACIONS LOCALS DE VOLUNTARIS DE PROTECCIÓ CIVIL
1. Certificat de l'acord de Ple de l'Ajuntament on se'n va aprovar la constitució.
2. Certificat de l'acord del Ple de l'Ajuntament on es va aprovar el Reglament de l'Agrupació Local.
3. Fotocòpia compulsada del Reglament.
4. Fotocòpia compulsada de la pòlissa d'assegurança.
B) SECCIÓ ASSOCIACIÓ O ENTITAT COL·LABORADORA EN MATÈRIA DE PROTECCIÓ CIVIL
1. Certificat del Registre d'associacions on s'indique la data i número d'inscripció.
2. Fotocòpia compulsada del Reglament o Estatuts.
3. Fotocòpia compulsada de la pòlissa d'assegurança.
4. En cas de disposar d'un conveni de col·laboració amb l'Ajuntament on despleguen la seua activitat, n'hauran de facilitar una còpia compulsada.
3. Rebuda la sol·licitud d'inscripció amb les dades indicades en l'article 5é i junt amb la documentació mencionada en l'apartat anterior, l'òrgan competent encarregat del Registre dictarà resolució d'inscripció en el Registre dels Servicis de Voluntariat de Protecció Civil, i assignarà el número de referència corresponent.
4. La resolució adés esmentada serà notificada a l'interessat.
5. En cas d'apreciar-se defecte esmenable en la presentació de la documentació indicada en l'apartat 2 d'aquest article o de les dades necessàries per al registre arreplegades en l'article 5é d'aquesta ordre, l'òrgan competent encarregat del registre, requerirà al sol·licitant l'esmena del defecte que haurà d'efectuar-se en el termini de deu dies a partir de la recepció de la notificació.
Article 8. Modificació de les dades del Registre
Qualsevol modificació que es produïsca de les dades que figuren en el Registre dels Servici de Voluntariat de Protecció Civil de la Comunitat Valenciana, hi haurà de ser comunicada mitjançant la corresponent sol·licitud de modificació de dades, presentant a l'efecte, una instància degudament omplida, segons el model que figura en l'annex, en la qual hauran d'indicar-se les dades que hagueren sofert modificació.
Article 9. Cancel·lació de l'assentament d'inscripció en el Registre.
1. Quan es produïsca la dissolució d'una agrupació local de voluntaris de Protecció Civil o una Associació o entitat col·laboradora en aquesta matèria, aquesta haurà de ser comunicada al Registre dels Servicis del Voluntariat de Protecció Civil en el termini màxim de 30 dies des que se'n produïsca la dissolució.
2. Les agrupacions locals de voluntaris de Protecció Civil i les associacions o entitats col·laboradores en aquesta matèria podran donar-se de baixa del Registre dels Servicis del Voluntariat de Protecció Civil, per a la qual cosa hauran d'efectuar-hi una sol·licitud expressa.
3. La sol·licitud de baixa en el Registre dels Servicis del Voluntariat de Protecció Civil, haurà de ser efectuada pel responsable municipal competent per al cas de les agrupacions locals de Protecció Civil o pel president de l'Associació o entitat col·laboradora.
4 Una vegada sol·licitada la baixa en el Registre, el titular de l'òrgan directiu competent en matèria de Protecció Civil dictarà una resolució tot ordenant la cancel·lació de l'assentament d'inscripció en el Registre dels Servicis de Voluntariat de Protecció Civil de la Comunitat Valenciana, que notificarà al responsable del col·lectiu.
5. En aquells casos en què el col·lectiu inscrit vulnere de forma reiterada i manifesta, el Reglament Autonòmic dels Servicis del Voluntariat i Estatut del Voluntariat de Protecció Civil, el titular de l'òrgan directiu competent en matèria de Protecció Civil podrà procedir, d'ofici, a la cancel·lació de l'assentament d'inscripció en el Registre, que notificarà al responsable del col·lectiu indicant les causes que van motivar la cancel·lació esmentada.
Article 10. Accés a les dades del Registre
El dret d'accés a les dades del registre es regularà per la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Article 11. Protecció de dades. Nivell de protecció
En relació a les dades de caràcter personal que s'emmagatzemaran en el Registre dels Servicis del Voluntariat de Protecció Civil de la Comunitat Valenciana caldrà ajustar-se al que disposa la Llei Orgànica 15/1999, de 13 de desembre, de Protecció de Dades de Caràcter Personal. El nivell de seguretat del Registre dels Servicis del Voluntariat de Protecció Civil de la Comunitat Valenciana serà el nivell bàsic.
DISPOSICIÓ ADDICIONAL
Perquè les agrupacions locals de voluntaris de Protecció Civil i les associacions o entitats col·laboradores en aquesta matèria puguen optar a la concessió d'ajudes, activitats formatives i de participació en emergències, a càrrec dels recursos i pressupostos de la Generalitat, hauran d'estar inscrites en el Registre dels Servicis de Voluntariat de Protecció Civil de la Comunitat Valenciana.
DISPOSICIÓ FINAL
La present ordre entrarà en vigor l'endemà de la publicació en el Diari Oficial de la Comunitat Valenciana.
València, 26 de maig de 2008
El conseller de Governació,
SERAFÍN CASTELLANO GÓMEZ


Còpia Permalink ELI